## La Generalitat ingressa més de 673.000 euros després de la segona subhasta de béns immobles patrimonials

*** El lot més elevat correspon a una vivenda a València, que s’ha venut per 351.100 euros
* El director general de Patrimoni destaca que amb esta subhasta de béns immobles “mantenim el compromís ferm d’una gestió eficient i adequada del patrimoni del Consell”

​​​​​​**

La Conselleria d’Hisenda, Economia i Administració Pública ha adjudicat este dijous en subhasta pública set béns immobles patrimonials propietat de la Generalitat, per un import total de 673.294,04 euros, dels dotze lots que s’havien previst alienar, ja que finalment cinc han quedat deserts.

En concret, s’han alienat solars i una vivenda en sòl urbà en les localitats d’Albal, Riba-roja de Túria i València, així com parcel·les rústiques i finques rústiques en sòl no urbanitzable a Castelló de la Plana i Chiva.

La taula de subhastes, presidida pel director general de Patrimoni, Tony Woodward, ha procedit a l’acte formal d’obertura dels sobres amb les propostes econòmiques que ha tingut lloc en la sala d’actes de la Conselleria d’Hisenda.

El director general de Patrimoni, Tony Woodward, ha explicat que amb esta segona subhasta de béns immobles “mantenim el compromís ferm d’una gestió eficient i adequada del patrimoni de la Generalitat. Hem posat en mans dels valencians uns immobles als quals no se’ls estava donant ús, és més, estaven costant diners a la Generalitat i, per tant, a tots els valencians, i a partir d’este divendres activem la que serà tercera subhasta de béns immobles per a abans de finalitzar este 2024”.

“Els ingressos d’esta subhasta ens ajudaran a complir amb els objectius que ens hem marcat des de l’inici de la legislatura i podran compensar en part el maltractament que ens sotmet el Govern de Sánchez davant la falta d’un nou model de finançament autonòmic just per a la Comunitat Valenciana”.

**Béns subhastats**

El lot que s’ha adjudicat per un preu més elevat correspon a una vivenda situada en el carrer Hernán Cortés de València (antiga residència juvenil), que ha aconseguit un preu total de venda de 351.100 euros i pel qual prèviament s’havien rebut sis ofertes. Este lot ha sigut adjudicat en primera subhasta.

La venda següent, d’acord amb el muntant, és la dels lots corresponents a dos parcel·les de sòl urbà situades en el PAI Vella 9 de Riba-roja de Túria. Cada una té 1.137 metres quadrats, han rebut dos propostes cada una i s’han adjudicat en segona i quarta subhasta per 92.152 i 67.101 euros, respectivament.

A continuació, una parcel·la, horta d’agre regadiu i caseta de Castelló de la Plana, catalogada com de sòl no urbanitzable, s’ha adjudicat per 53.500 euros. Està situada en la partida Ramell, té 11.921 metres quadrats, havia rebut una proposta i s’ha adjudicat en segona subhasta.

Per la seua part, s’ha venut en quarta subhasta una parcel·la de sòl urbà a Albal de 343,61 metres quadrats per import de 33.419,04 euros, mentres que els lots pertanyents a dos parcel·les de sòl no urbanitzable en la partida Furriol de Chiva, que tenen 34.048 metres quadrats i 23.819 metres quadrats, respectivament, s’han adjudicat en primera subhasta per 37.011 i 39.011 euros, respectivament.

Cal recordar que el preu base de la licitació de cada una de les subhastes successives que s’han celebrat és el de la subhasta immediata anterior que haja quedat deserta, reduït en un 15 % en cada nova subhasta, i serà millorable a l’alça.

La venda s’ha realitzat per un preu alçat i, per tant, sense dret a augment o disminució del preu, si la superfície de l’immoble o edificabilitat atribuïda al mateix resultara major o menor que la consignada. A més, en el preu no està inclòs cap dels tributs ni gastos que deriven de la transmissió, el pagament de la qual ha d’assumir la persona adjudicatària.

**Procés de la subhasta**

S’han fet quatre subhastes successives amb proposició econòmica en sobre tancat i adjudicació al millor postor. Les ofertes presentades per a les subhastes segona, tercera i quarta solament s’obrin en cas que la subhasta immediatament anterior quede deserta.

Així mateix, l’adjudicació de cada lot en la subhasta a l’alça s’ha efectuat a favor de qui haguera presentat l’oferta econòmica més avantatjosa, i, en el cas que quedara deserta la primera subhasta, se celebraran de manera consecutiva fins a tres subhastes successives més sobre el mateix bé.

Fecha: 11/07/2024